ކުޑަކުދިން ރޭގަނޑު ނުނިދާ އާދަޔާ ޚިލާފަށް ރޯ ވާހަކައަކީ ވަރަށް އާންމުކޮށް އަހަރެމެންގެ މުޖުތަމައުން އަޑުއިވެމުން އަންނަ ވާހަކައެކެވެ. މީގެ އިތުރުން ތުއްތު ކުދިން ދަންވަރު ނިދާފައި އޮންނައިރު ސިއްސައިގެން ދިއުމާއި، ކުއްލިއަކަށް ހޭލެވުމާއި، މައްޗަށް ބަލަހައްޓައިގެން އޮވެ އަޑުން އަޑުނަގާ ރޯ މަންޒަރަކީ ވަރަށް އާންމުކޮށް ފެންނަ މަންޒަރެކެވެ. މިފަދަ ވަޤުތެއްގައި ކުއްޖާ މައްސަލާކޮށްލަން އުޅުނަސް އެއްވެސް ވަރަކަށް ކުއްޖާ ހުއްޓާނުލާ ރޮއެހަދައެވެ. ބައެއްފަހަރު މި ރުއިމުގެ އަޑު ފަތިސްނަމާދުގެ ބަންގިއާއެކު ކުއްލިއަކަށް ކެނޑިގެންދެއެވެ. މި ޝަކުވާގެ އިތުރުން ތުއްތުކުދިން ބުއްނުބޯން ބޮޑާހޭކުމުގެ ޝަކުވާއަކީވެސް އެތައް ބޭފުޅެއްގެ ފަރާތުން އިވެމުންދާ އަޑެކެވެ. ހަމައެހެންމެ ތުއްތުކުދިން އާންމުކޮށް ބަރުދަންބަލާ ދުވަސްކޮޅު ކެއުމާ ދުރުވުމާއި، އާދަޔާޚިލާފް ރީތިކަމެއް ލިބިފައިވާ ކުއްޖެއްނަމަ ހަންގަނޑުގެ ބަލިތައް އާންމުކޮށްޖެހުމަކީވެސް ތަކުރާރުކޮށް ކުޑަކުދިންނަށް ދިމާވަމުން އަންނަ ކަމެކޭ ދެންނެވުން ދޮގަކަށްނުވާނެއެވެ.